Protokol

priložen k Sklepni listini konference pooblaščencev držav pogodbenic Mednarodne konvencije za ohranitev tunov v Atlantiku

(Pariz, 9. in 10. julija 1984)

I. Členi XIV, XV in XVI Mednarodne konvencije za ohranitev tunov v Atlantiku se spremenijo:

Člen XIV

1. Ta konvencija je na voljo za podpis vladi katere koli države, ki je članica Združenih narodov ali katere koli specializirane agencije Združenih narodov. Katera koli taka vlada, ki ne podpiše te konvencije, kadarkoli lahko pristopi k njej.

2. To konvencijo države podpisnice ratificirajo ali odobrijo v skladu s svojo ustavo. Listine o ratifikaciji, odobritvi ali pristopu se deponirajo pri generalnem direktorju FAO (Organizacija za prehrano in kmetijstvo) pri Združenih narodih.

3. Ta konvencija začne veljati, ko sedem vlad deponira listine o ratifikaciji, odobritvi ali pristopu, in za vsako vlado, ki naknadno deponira listino o ratifikaciji, odobritvi ali pristopu, začne veljati z datumom tega deponiranja.

4. Ta konvencija je na voljo za podpis ali pristop vsaki medvladni organizaciji za gospodarsko povezovanje, ki jo ustanovijo države, ki so prenesle nanjo pristojnost za zadeve, obravnavane v tej konvenciji, vključno s pristojnostjo za sklepanje pogodb glede navedenih zadev.

5. Po deponiranju listin o uradni potrditvi ali pristopu je katera koli organizacija, navedena v odstavku 4, pogodbenica z istimi pravicami in obveznostmi glede določb Konvencije kakor druge pogodbenice. V besedilu Konvencije se sklic na izraz "država" v odstavku 3 člena IX in na izraz "vlada" v preambuli in v odstavku 1 člena XIII interpretira tako.

6. Kadar organizacija, navedena v odstavku 4, postane pogodbenica te konvencije, države članice te organizacije in tiste, ki pristopijo k njej v prihodnosti, niso več pogodbenice te konvencije; o tem pisno obvestijo generalnega direktorja FAO pri Združenih narodih.

Člen XV

Generalni direktor Organizacije za prehrano in kmetijstvo pri Združenih narodih obvesti vse vlade, navedene v odstavku 1 člena XIV, in vse organizacije, navedene v odstavku 4 istega člena, o deponiranju listin o ratifikaciji, odobritvi, uradni potrditvi ali pristopu, začetku veljavnosti te konvencije, predlogih za spremembe, obvestilih o sprejetju sprememb, začetku veljavnosti sprememb in obvestilih o odstopih.

Člen XVI

Izvirnik te konvencije se deponira pri generalnem direktorju Organizacije za prehrano in kmetijstvo pri Združenih narodih, ki pošlje overjene kopije vladam, navedenim v odstavku 1 člena XIV, in organizacijam, navedenim v odstavku 4 istega člena.

II. Izvirnik tega protokola, katerega besedila v angleškem, francoskem in španskem jeziku so enako verodostojna, se deponira pri generalnem direktorju Organizacije za prehrano in kmetijstvo pri Združenih narodih. Protokol je na voljo za podpis do 10. septembra 1984 v Rimu. Pogodbenice Mednarodne konvencije za ohranitev tunov v Atlantiku, ki ne podpišejo Protokola do tega datuma, lahko kljub temu kadarkoli deponirajo listine o sprejetju. Generalni direktor Organizacije za prehrano in kmetijstvo pri Združenih narodih pošlje overjeno kopijo tega protokola vsaki pogodbenici Mednarodne konvencije za ohranitev tunov v Atlantiku.

III. Ta protokol začne veljati, ko vse pogodbenice deponirajo listine o odobritvi, ratifikaciji ali sprejetju pri generalnem direktorju Organizacije za prehrano in kmetijstvo pri Združenih narodih. S tem v zvezi se določbe iz zadnjega stavka odstavka 1 člena XIII Mednarodne konvencije za ohranitev tunov v Atlantiku uporabljajo s potrebnimi spremembami. Datum začetka veljavnosti je 30. dan po deponiranju zadnje listine.

V Parizu, 10. julija 1984

--------------------------------------------------